Viborger Samler, 1848-02-21
Kongeriget Baiern. Følgende ere de vigtigste Details ved den i enhver Henseende mønsterværdige Demonstration i München, forsaavidt nemlig de ikke meddeeltes i det forrige Numer af denne Tidende. Den 10de Febr., Kl. 1 om Middagen, samlede Borgerne sig paa Raadhuuset. Mere end 1000 Borgere indfandt sig i Raadstuesalen; deres Antal tiltog hvert Øieblik. De tvende Magistratscollegier vare forsamlede, man sendte fra Borgerforsamlingen en Deputation til dem med Ønsket om at en Magistratsdeputation vilde begive sig til Hs. Majestæt for at bevirke Tilbagekaldelsen af Decretet om Universitetes Lukning. Efter en kort Discussion besluttede de tvende Collegier at opfylde dette Ønske, men de vilde ikke, at hele Borgerforsamlingen skulde ledsage Deputationen til Residentsen, saaledes som eenstemmigen var besluttet. Borgerforsamlingen vedblev sin Paastand, og Kl. 4 1/2 om Eftermiddagen opstillede man sig omsider efter en længere tildeels stormende Debat i Orden, og marscherede, 4 og 4 sammen, til Residentsen. Man havde fattet den faste Beslutning, at Alt skulde foregaae i den største Orden og Rolighed, og denne Beslutning overholdtes. Mar-Josephspladsen frembød et imposant Skue; den lange, talrige Borgerrække i den roligste Holding, ligeoverfor denne Jnfanterie- og Kyradseer-Detaschements, og i Ryggen af Borgerne, dog adskilte fra dem, en stor Folkemasse, som, efter Borgernes med Bestemthed udtalte Opfordring, forholdt sig fuldkommen rolig. Efterat Deputationen havde havt Audients, trak man sig tilbage til Raadhuuset, hvor Deputationen aflagde sin Beretning. Da Kongen yttrede sin Utilfredshed med den store Masse, der havde ledsaget Deputationen, da det syntes som om man vilde tiltvinge sig Noget, tillod Deputationen sig at forsikkre, at Borgerne aldeles ikke tænkte derpaa. Forsamlingen adskiltes om Aftenen, og man besluttede atter at komme sammen den følgende Dag. Man var opbragte over Gendarmeriets egenmægtige Forhold; det havde uden nogensomhelst Anledning angrebet og sprængt den til Rector Thierschs Bopæl opmarscherede Studentermasse, og allerede i Borgerforsamlingen forlangtes der, at man skulde trænge paa Gendarmecapitain Bauers Entledigelse. Om Aftenen var det – nogle Skraalere fraregnede roligt paa Gaderne. Den 11te om Morgenen Kl. 8 samledes Borgerne atter paa Raadhuuset; man forlangte Grevinde Landsfelds Fjernelse og Universitetets Aabning. Nu fremtraadte Münchens Borgermester v. Steinsdorf og meddeelte, at han og en Deputation af Magistraten havde været hos Ministeren Dr. v. Berks og meddeelt denne Befolkningens Ønsker. Ministeren havde yttret, at han strax vilde overbringe Hs. Majestæt disse Ønsker og understøtte dem med Eftertryk, han haabede, at deres Ønsker vilde opfyldes. Denne Meddelelse modtoges med stor Jubel af Forsamlingen. Men man besluttede dog at forblive samlet indtil Efterretningen og Ønskernes Opfyldelse indløb. Kort derefter ankom en Adjutant af Landeværnet, og meddeelte, at det havde behaget Hs. Maj. Kongen at resolvere, at Grevinde Landsfeld skulde inden en Times Forløb forlade Staden. Man jublede, men vilde dog oppebie denne Meddelelse af officiel Vei. Næsten umiddelbart derefter indfandt sig Stadens Commandant, Generalmajor v. Kunst, og bragte samme Meddelelse, tilføiende, at han havde mødt Politidirecteuren, der begav sig til Grevinden for at meddele hende den kongelige Beslutning. Den almeenagtede Commandant tilraabtes, da han forlod Forsamlingen, et 3 Gange gjentaget stormende Vivat; mange Borgere trykkede ham i Haanden. Forsamlingen forblev samlet for at oppebie det endelige Udfald. (Ligefra Forsamlingens Begyndelse havde man ogsaa erfaret, at de her tilstedeværende Rigsraader havde forsamlet sig for at raadslaae om Anliggenderne; ogsaa sagde man, at Rigsraaderne vilde slutte sig til Borgerne. Fremdeles erfarede man, at der var udstedt den befaling, at Medlemmerne af "Alemannia" skulde forlade Staden.) – Borgermester v. Steinsdorf fremtraadte med den Meddelelse, at Ministerraadet var forsamlet for at drøfte Universitetsspørgsmaalet. Efter endt Ministerconseil – Kl. var 10 1/2 – indfandt sig Ministrene Fyrst Wallerstein, Dr. v. Berks, v. Beisler og v. Herres i Borgerforsamlingen, og den ædle Fyrste holdt en ypperlig Tale til Forsamlingen; han erklærede, at Grevinden var afreist, at Universitetets Lukning var tilbagekaldt, og at saaledes ved Hs. Majestæts Naade Borgernes Ønsker vare opfyldte. – En ubeskrivelig Jubel gjenlød, utallige Vivats for Kongen udbragtes. Strax toges den Beslutning atter at begive sig til Slottet for at bringe Kongen et 3 Gange gjentaget Vivat. Med Magistraten i Spidsen, marscherede man nu til Slottet, og opstillede sig foran samme; 3000 Borgere vare vel tilstede, omgivne af talrige Tilskuere af alle Stænder. Da Hs. Maj. viste sig ved Vinduet, udbrøde Vivatsraabene. Man marscherede i samme Orden tilbage – Alt i den skjønneste Orden og Rolighed. Man drog igjennem nogle Gader til Neuhausergaden, hvor der gjordes Holdt ved den forrige Jesuiterkirke, og en Kreds blev dannet. Borgermesteren takkede Forsamlingen for den udviste Orden og Rolighed, og efterat man havde udbragt et 3 Gange tordnende "Lebehoch for Kongen, Dronningen, Prindsen og Prindsesse Luitpold, adskiltes man i den gladeste Stemning. Grevindens Afreise var forbunden med nogen Tumult; thi en talrig Folkehob søgte at demolere hendes Bopæl, men Militairet forhindrede dette Anslags Udførelse.